Рифат Фәттахов "Иң шәп продюсер" исеменә лаек булган

	-“Туган як” газетасы гамәлгә куйган “Ел кешесе-2016” исеменә лаек булуыма чиксез шатмын, чөнки якташларымның җылы хөрмәтен, югары бәяләмәсен тою мине ифрат та бәхетле итте, - дип ассызыклады җавап сүзендә Рифат Әхмәт улы Фаттахов, тантаналы рәвештә шушы дипломны кабул иткәч.	 Туган як” газетасы редакциясендә үткән бу вакыйгада, редколлегия әгъзаларыннан тыш, К.Октябрь район адми¬нистрациясе башлыгы Халит Сөләйманов, Нижгар татарлары конгрессы рәисе Гаяр Хәсәнов, милли районның мәдәният бүлеге мөдире Максут Яруллин, Уразавыл мәктәбе директоры Фәрит Хайруллин һәм Россиянең атказанган авыл хуҗалыгы хезмәткәре, 2016 елда К.Октябрь районының мәгариф комите¬ты рәисе булган Шәмил Мостафин да катнаштылар. Алар һәрбересе Рифат Әхмәт улының туган ягын, аның күренекле шәхесләрен кайгыртып башкар¬ган изге гамәлләрен билгеләп үттеләр, Уразавылда Рәшит Ваһапов белән Хайдәр Бигичевка һәйкәлләр булдырудагы мөһим роле турында сөйләделәр, безнең дә “Ел кешесе”н дөрес сайлавыбызны хупладылар. Әле күптән түгел генә “Болгар радиосы” Милли музыкаль премиясенең 25 җиңүчесе ачыкланды. Һәм, әйтергә кирәк, җырчылар белән беррәттән оештыручылар татар эстрадасы тарихында беренче тапкыр иң шәп продюсерны да билгеләделәр. Бу исемгә нәкъ безнең Рифат Фаттахов лаек булды. Чынлап та, ул оештырган һәм җитәкләгән Рәшит Ваһапов исемендәге татар җыры фестивале бик күп яшь талантлар ачты. Шунысы әһәмияткә ия, Рифат Әхмәтович “кассалы” җырчылар түгел, ә татар халык сәнгатенә җавап бирердәй, аны тагын бер баскычка югары күтәрерди сәләтләр эзләп таба һәм аларны зур сәхнәләргә чыгарып, бөтен татар халкына таныта белә торган продюсер. Әйе, Рифат әфәнденең нинди генә игелекле гамәлен, иҗади хезмәтен алмыйк, алар барысы да моңа кадәр булмаган тарихи вакыйгалар булып дөнья күрәләр, халык файдасына хезмәт итәләр. Афәрин, Рифат дус! Сез, чын мәгънәсендә, Нижгар татар-ларының бер горурланырлык шәхесе. Мәркәзебез Казанда Нижгар йолдызы булып тагын озак еллар балкыгыз! 
	Олег ӘНДӘРҖАНОВ	
Туган як

	№ --- | 16.03.2017	


